62024CO0823_INF
Ordonanța Curții (Camera a noua) din 10 iulie 2025 –Centro Servizi Culturali Santa Chiara
(Cauza C‑823/24)
„Trimitere preliminară – Articolul 99 din Regulamentul de procedură al Curții – Politica socială – Directiva 1999/70/CE – Acordul‑cadru cu privire la munca pe durată determinată, încheiat între CES, UNICE și CEEP – Clauza 4 – Principiul nediscriminării – Inexistența unui tratament mai puțin favorabil al lucrătorilor pe durată determinată – Acordarea anumitor elemente ale remunerației numai lucrătorilor pe durată nedeterminată – Lucrători pe durată determinată care primesc o remunerație orară mai mare decât cea a lucrătorilor pe durată nedeterminată”
1.
Politica socială – Acordul‑cadru cu privire la munca pe durată determinată, încheiat între CES, UNICE și CEEP – Directiva 1999/70 – Interzicerea discriminării lucrătorilor pe durată determinată – Condiții de încadrare în muncă – Noțiune – Prime de flexibilitate și remunerație suplimentară plătite de întreprindere ca urmare a raportului de muncă – Includere
(Directiva 1999/70 a Consiliului, anexa, clauza 4 pct. 1)
(a se vedea punctele 24 și 25)
2.
Politica socială – Acordul‑cadru cu privire la munca pe durată determinată, încheiat între CES, UNICE și CEEP – Directiva 1999/70 – Interzicerea discriminării lucrătorilor pe durată determinată – Acordare de către întreprindere a unor prime de flexibilitate și a unei remunerații suplimentare numai lucrătorilor pe durată nedeterminată – Lucrători pe durată determinată care primesc o remunerație orară mai mare decât cea a lucrătorilor pe durată nedeterminată – Admisibilitate
(Directiva 1999/70 a Consiliului, anexa, clauza 4 pct. 1 și clauza 8 pct. 1)
(a se vedea punctele 26-29 și dispozitivul)
Dispozitivul
Clauza 4 punctul 1 din Acordul‑cadru privind munca pe durată determinată încheiat la 18 martie 1999, care figurează în anexa la Directiva 1999/70/CE a Consiliului din 28 iunie 1999 privind acordul‑cadru cu privire la munca pe durată determinată încheiat de CES, UNICE și CEEP,
trebuie interpretată în sensul că
nu se opune unei reglementări naționale care rezervă plata anumitor elemente de remunerație lucrătorilor pe durată nedeterminată, excluzând lucrătorii pe durată determinată, atunci când aceștia din urmă beneficiază de o remunerație orară mai mare decât cea primită de lucrătorii pe durată nedeterminată, inclusiv prin luarea în considerare, în remunerația lucrătorilor pe durată nedeterminată, a acestor elemente de remunerație.